SKRIFTLIG FORESPØRGSEL P-1074/98

af Roberta Angelilli (NI) til Kommissionen

(30. marts 1998)

Om: Uregelmæssigheder i forbindelse med udbud af datamatisering

I tre forespørgsler, nemlig P-1972/97(1), P-2841/97(2) og E-3869/97(3) har jeg anmodet Kommissionen om oplysninger om de formodede uregelmæssigheder i den procedure, den italienske regering har fulgt i forbindelse med tildelingen af en ordre om datamatisering af undervisningsministeriets tjenestegrene. Kommissionen har fra den italienske regering modtaget bekræftelse på, at Ferroviari dello Stato (FS) (De Italienske Statsbaner) havde afhændet selskabet Tele Sistemi Ferroviari efter indgivelsen af tilbudet i forbindelse med udbudsbekendtgørelsen, men før den endelige tildeling af kontrakten. Ferroviari dello Stato forblev således i den midlertidige virksomhedssammenslutning, der vandt udbudsproceduren sammen med EDS Electronic Data Systems Italia uden at eje det eneste firma, der var specialiseret inden for området. Hvis disse omstændigheder bekræftes, må konsekvensen blive, at FS ved tildelingen af kontrakten ikke havde nogen adkomst til at deltage i virksomhedssammenslutningen, og at tilbudet fra denne sammenslutning formelt var ugyldigt, fordi de i udbudet stillede betingelser ikke opfyldtes af et af de firmaer, der deltog i udbudsproceduren. FS havde således ikke nogen kompetence inden for området og opfyldte ikke de stillede krav. Det bør undersøges, om det var korrekt at ignorere denne situation og under disse omstændigheder at tildele kontrakten til den midlertidige virksomhedssammenslutning EDS.

Kan Kommissionen på denne baggrund oplyse følgende:

1. Kan man på baggrund af denne præcedens f.eks. tænke sig, at British Railways fra i morgen frit kan slutte sig sammen med IBM i en midlertidig virksomhedssammenslutning for at deltage i offentlige udbud vedrørende datamatisering af tjenestegrene i medlemsstaterne?

2. Kan denne procedure også følges i tilfælde af udbud, hvor der stilles særlige krav til dokumentation af erfaringer inden for datamatiseringssektoren?

3. Har de medlemsstater, som agter at anvende den procedure, den italienske regering har fulgt, ikke pligt til allerede ved udarbejdelsen af udbudsbekendtgørelsen at præcisere, at de stillede krav let kan risikere at bortfalde i tidsrummet mellem udbudsbekendtgørelsen og tildelingen af kontrakten, idet de kun er af midlertidig værdi og kun er relevante for adgangen til den offentlige udbudsprocedure.

Svar afgivet på Kommissionens vegne af Mario Monti

(8. juni 1998)

På grundlag af de oplysninger, som de italienske myndigheder har meddelt Kommissionen som svar på dennes anmodning om oplysninger, fremgår det ikke, at overdragelsen af selskabet T.S.F.& apos;s afdeling Ferrovie dello Stato har betydet, at det som medlem af koncernen, hvor selskabet EDS UK er det ledende selskab, ikke længere har haft mulighed for at deltage i den licitation for datamatisering, som det italienske offentlige undersøgelsesministerium har udbudt.

Resultatet er snarere til trods for den ovennævnte overdragelse, at Ferrovie dello Stato i alt væsentlighed har bibeholdt sin identitet såvel som sin rolle inden for koncernen, således at den kan være med til at realisere den udliciterede opgave.

(1) EFT C 45 af 10.2.1998, s. 132.

(2) EFT C 117 af 16.4.1998, s. 76.

(3) EFT C 196 af 22.6.1998, s. 24.